b'\n_START_ARTICLE_\nMihael VIII. Paleolog\n_START_SECTION_\nPot na prestol\n_START_PARAGRAPH_\nMihael VIII. je bil sin velikega domestika Andronika Paleologa in Teodore Angeline Paleologine, vnukinje cesarja Alekseja III. Angela in Eufrozine Dukaine Kamaterine. Po Denu Ioanesu Geanakoplosu je Mihaelove prednike mo\xc4\x8d slediti skozi tri cesarske dinastije, ki so vladale v stoletjih pred padcem Konstantinopla v \xc4\x8detrti kri\xc5\xbearski vojni leta 1204. Zdi se, da Mihaelova mati v njegovem otro\xc5\xa1tvu ni igrala pomembne vloge.  Vzgojo je prepustila Mihaelovi starej\xc5\xa1i sestri Marti, \xc5\xbeeni velikega domestika Nikiforja Tarhaniota, \xc4\x8deprav je bila samo deset let starej\xc5\xa1a od njega._NEWLINE_Mihael je \xc5\xbee zelo mlad postal guverner tra\xc4\x8danskih mest Melnik in Ser pod poveljstvom svojega o\xc4\x8deta Andronika. Jeseni 1253 je bil obto\xc5\xbeen zarote proti cesarju Ivanu III. Vatacu. Edini na\xc4\x8din, da doka\xc5\xbee svojo nedol\xc5\xbenost, je bil preskus z \xc5\xbeare\xc4\x8dim \xc5\xbeelezom. Ko mu je cesar ukazal, naj z golo roko vzame z oltarja \xc5\xbeare\xc4\x8de \xc5\xbeelezo, mu je mladi Mihael rekel, da ga bo z velikim veseljem sprejel in dokazal svojo nedol\xc5\xbenost, \xc4\x8de mu ga bo z golo roko izro\xc4\x8dil cesar. _NEWLINE_\xc4\x8cetudi se je Mihael izognil kazni, se kasneje poro\xc4\x8dil s cesarjevo vnukinjo in bil imenovan za velikega konostaulosa latinskih najemnikov v slu\xc5\xbebi nikejskega cesarja, mu \xc5\xa1e vedno niso zaupali. Po Vata\xc4\x8devi smrti je Mihael z nekaj zaupnimi prijatelji pre\xc4\x8dkal reko Sakarjo in sprejel slu\xc5\xbebo v seld\xc5\xbeu\xc5\xa1kem sultanatu Rum. Od poznega leta 1256 do leta 1258 je bil poveljnik kr\xc5\xa1\xc4\x8danskih najemnikov v slu\xc5\xbebi Kejkavusa II. Konec leta 1258 ga je na svoj dvor poklical cesar Teodor II. Dukas Laskaris. Ko sta si izmenjala zaobljubo lojalnosti in zagotovila varnost, je Mihael sprejel cesarjevo slu\xc5\xbebo._NEWLINE_Nekaj dni po smrti cesarja Teodora Laskarisa leta 1258 je Mihael vplivnemu uradniku Juriju Muzalonu nasilno odvzel skrbni\xc5\xa1tvo nad osem let starim cesarjem Ivanom IV. Dukasom Laskarisom. Mihael se je razglasil za velikega vojvodo in novembra 1258 za despota. 1. januarja 1259 je bil v Nimfeonu razgla\xc5\xa1en za socesarja Ivana IV.\n_START_SECTION_\nOsvojitev Konstantinopla\n_START_PARAGRAPH_\nLeta 1259 je Mihael VIII. v bitki pri Pelagoniji porazil zdru\xc5\xbeeno vojsko ahajskega kneza Viljema  Villehardouinskega in epirskega despota Mihaela II. Komnena Dukasa. Po Geanakoplosu je bila bitka najpomembnej\xc5\xa1i dogodek pred osvojitvijo Konstantinopla leta 1261, ki je za dolgo nevtraliziral napade nasprotnikov na zahodno mejo in hkrati dokazal, da je Mihael kompetenten vladar._NEWLINE_Edini dogodek, ki bi v o\xc4\x8deh podlo\xc5\xbenikov z Mihaela spral sramoten made\xc5\xbe uzurpatorja, bi bil osvojitev Konstantinopla. Leta 1260  je Mihael osebno vodil neuspeli poskus osvojitve mesta. Govorice, da mesto pri\xc4\x8dakuje velike okrepitve, so povzro\xc4\x8dile, da je z latinskim cesarjem Balduinom II. avgusta sklenil enoletno premirje. Spoznal je, da brez ladjevja mesta ne bo osvojil, zato je marca naslednje leto  z Genovsko republiko sklenil Nimfejski sporazum za najem ladij. Ko je Mihaelov general Aleksej  Strategopul  25. julija 1261 z zvija\xc4\x8do  osvojil mesto,  se je izkazalo, da pomo\xc4\x8d Genove ni bila potrebna. _NEWLINE_Za osvojitev mesta je prva izvedela Mihaelova sestra Eulogija in zjutraj obvestila brata. Mihael ni bil povsem prepri\xc4\x8dan, da je novicaq resni\xc4\x8dna, dokler mu tega ni potrdil Strategopulov sel in mu prinesel Balduinovo krono in me\xc4\x8d, ki ju je izgubil na begu iz pala\xc4\x8de. Mihael je vstopil v Konstantinopel 15. avgusta in se dal skupaj z mladoletnim Andronikom II. Paleologom kronati za bizantinskega cesarja.  Ko je prevzel oblast v mestu, je razpustil vse latinske ustanove in obnovil bizantinske, kakr\xc5\xa1ne so bile pred \xc4\x8detrto kri\xc5\xbearsko vojno. V mesto so se za\xc4\x8deli priseljevati ljudje, da se je \xc5\xa1tevilo prebivalcev s 35.000 na za\xc4\x8detku njegovega vladanja pove\xc4\x8dalo na 70.000 ob njegovem koncu. Obnovil je uni\xc4\x8dene cerkve, samostane in javne zgradbe. Zavedal se je nevarnosti, ki je pretila z latinskega Zahoda, zlasti iz Italije, ki je \xc5\xbeelel obnoviti svojo oblast v Konstantinoplu.   _NEWLINE_Decembra 1261 so Ivana IV. Laskarisa, ki je ostal v Nikeji, oslepili in poslali v samostan, s \xc4\x8dimer so ga izlo\xc4\x8dili iz bitke za prestol. Mihael je kmalu zatem Ivanovi sestri poro\xc4\x8dil z italijanskim in bolgarskim plemi\xc4\x8dem, tako da njuni otroci niso mogli ogroziti njegovih otrok pri dedovanju bizantinskega prestola. Ivanova oslepitev, ki je potekla v tajnosti, je nazadnje pri\xc5\xa1la v javnost in patriarh Arzenij Avtorijan je Mihaela VIII. izob\xc4\x8dil. Izob\xc4\x8denje je trajalo do poznaga leta 1268, ko je bil za patriarha imenovan Mihaelu naklonjen Jo\xc5\xa1ef I.\n_START_SECTION_\nDiplomacija in osvojitve\n_START_PARAGRAPH_\nPo Geanakloposu "s padcem Konstantinopla pape\xc5\xa1tvo ni izgubilo samo  svojega politi\xc4\x8dnega presti\xc5\xbea, ampak je veliko \xc5\xa1kodo utrpela tudi njegova duhovna avtoriteta". Grki so se po lo\xc4\x8ditvi od Rima ponovno obrnili v pravoslavje. Glavna naloga naslednjih \xc5\xa1estih pape\xc5\xbeev med Mihaelovim vladanjem  je bila vrniti heretike pod okrilje Rima. Mihael je bil opozorjen na to, kako velik vpliv na Zahodu ima Kurija, zato je k pape\xc5\xbeu Urbanu IV. takoj poslal dva odposlanca.  Ob prihodu v Italijo so oba aretirali. Enega so \xc5\xbeivega odrli, drugemu pa je uspelo pobegniti._NEWLINE_Mihael se je posku\xc5\xa1al zbli\xc5\xbeati z Manfredom Sicilskim in  dobiti njegovo podporo. Spomladi 1262 je Manfredu ponudil lo\xc4\x8ditev od \xc5\xbeene Teodore in poroko z njegovo sestro Ano. Ponudba je spodletela, ker je Ana poroko zavrnila, Teodora pa je  za pomo\xc4\x8d prosila patriarha Arzenija.  Patriarh je od Mihaela zahteval, naj svoje na\xc4\x8drte opusti, zato so Ano z bogatimi darili poslali domov na Sicilijo. Mihaelovo dejanje je pripomoglo k izpustitvi njegovega generala Alekseja Strategopula._NEWLINE_Pribli\xc5\xbeno takrat se je na Mihaela kot starega prijatelja obrnil odstavljeni seld\xc5\xbeu\xc5\xa1ki sultan Kejkavus II. z nevarno pro\xc5\xa1njo za voja\xc5\xa1ko pomo\xc4\x8d. Mihael ni smel tvegati vojne na azijski meji v \xc4\x8dasu, ko mu je na zahodu grozila neprimerno mo\xc4\x8dnej\xc5\xa1a Evropa.  Cahen je prepri\xc4\x8dan, da je Kejkavus II. pomenil veliko nadlogo ali pa je preve\xc4\x8d odkrito kritiziral cesarja, kar nazadnje ni bilo tako pomembno.  Sultana so aretirali, vendar so ga Mongoli iz Rusije osvobodili in odpeljali na Krim, kjer je \xc5\xbeivel do svoje smrti. _NEWLINE_Sledil je niz Mihaelovih voja\xc5\xa1kih porazov. Leta 1263 je poslal v Morejo vojsko 15.000 mo\xc5\xbe, vklju\xc4\x8dno s 5.000 seld\xc5\xbeu\xc5\xa1kimi najemniki, da bi osvojila Kne\xc5\xbeevino Ahajo. Vojska je bila pri Prinici presene\xc4\x8dena in pora\xc5\xbeena. Kasneje istega leta je me\xc5\xa1ano ladjevje njegovih in genovskih ladij v bitki pri Settepozzi porazilo manj\xc5\xa1e bene\xc5\xa1ko ladjevje.  Naslednje leto je cesarska vojska v Moreji do\xc5\xbeivela nov poraz, ker so seld\xc5\xbeu\xc5\xa1ki najemniki, ki niso dobili pla\xc4\x8de, prestopili na nasprotno stran. Vi\xc5\xa1ek Mihaelovih porazov se je zgodil spomladi 1265, ko se je v spremstvu samo nekaj voja\xc5\xa1kih  enot  vra\xc4\x8dal v Konstantinopel. V zasedi ga je \xc4\x8dakala  vojska Tatarov in Bolgarov pod poveljstvom Nogaj kana, ki je pusto\xc5\xa1ila po Trakiji. Mihaelovi \xc4\x8dastniki so re\xc5\xa1evali lastna \xc5\xbeivljenja in pobegnili. Mihaelu je uspelo pobegniti in preko pogorja Ganos priti do morja, kjer je naletel na dve latinski ladji. Vkrcal se je na eno od njiju in varno priplul do Konstantinopla. Geanakoplos omenja, da je "bil Mihaelov pobeg enen od najtesnej\xc5\xa1ih v njegovi karieri"._NEWLINE_Mihaelove voja\xc5\xa1ke prednosti, ki jih je dosegel z osvojitvijo Konstantinopla, so skopnele, vendar jih je uspel  nadomestiti s svojimi diplomatskimi spretnostmi.  Po porazu pri Settepozziju je odpustil 60 najetih genovskih galej in se za\xc4\x8del pribli\xc5\xbeevati Benetkam. Benetkam je na tajnih pogajanjih ponudil pravice, podobne tistim iz Nimfejskega sporazuma, vendar jih do\xc5\xbe Raniero Zeno ni uspel ratificirati. Leta 1263 je sklenil sporazuma tudi z mamelu\xc5\xa1kim sultanom Bajbarom in Berkejem, mongolskim kanom Kip\xc4\x8da\xc5\xa1kega kanata.\n_START_SECTION_\nDrugi lyonski koncil in kasnej\xc5\xa1i dogodki\n_START_PARAGRAPH_\nNa drugem lyonskem koncilu  so se prvi\xc4\x8d po dvesto letih sestali predstavniki vzhodne in zahodne veje kr\xc5\xa1\xc4\x8danstva. Bizantinska delegacija se je predstavila 24. junija 1274 in prebrala pismo Mihaela VIII., zape\xc4\x8dateno z zlatim pe\xc4\x8datom, in pismi njegovega sina Andronika in cerkvenega zbora. Na \xc4\x8detrti seji koncila je bil predstavljen uraden dokument o zdru\xc5\xbeitvi. _NEWLINE_Mihael VIII. je imel od zdru\xc5\xbeitve velike koristi: z njim je dobil zakonsko podlago za posedovanje Konstantinopla in pravico do ozemelj, ki so jih okupirali zahodni osvajalci, Karel An\xc5\xbeujski ni ve\xc4\x8d mogel ra\xc4\x8dunati na pape\xc5\xbeev sklic kri\xc5\xbearskega pohoda proti Bizantinskemu cesarstvu  in ne nazadnje je bil pape\xc5\xbe Gregor zelo naklonjen Mihaelovemu predlogu za kri\xc5\xbearski pohod proti Turkom v Anatoliji in osvoboditev okupiranih mest. Zaradi pape\xc5\xbeeve smrti januarja 1276 so od vseh na\xc4\x8drtov ostali samo pogovori._NEWLINE_Ko so novice o sklepih koncila prispele na  nekdanja bizantinska ozemlja, so povzro\xc4\x8dile veliko razo\xc4\x8daranje. Zdru\xc5\xbeitvi Cerkva so nasprotovali na vseh dru\xc5\xbebenih ravneh. Najbolj nezadovoljno je bilo preprosto prebivalstvo, ki so ga vodili menihi in prista\xc5\xa1i odstavljenega patriarha Arzenija, znani kot arzeniti. Ena od glavnih nasprotnic zdru\xc5\xbeitve je bila tudi cesarjeva soproga Evlogija (Irena), ki je pobegnila na dvor svoje h\xc4\x8derke Marije Paleologine Kantakuzene, carice Bolgarov, od koder je neuspe\xc5\xa1no spletkarila proti Mihaelu. Bolj resna Mihaelova nasprotnika  sta bila Nikifor I. Komnen in njegov polbrat Ivan Bastard, sinova epirskega despota Mihaela. Postala sta branilca pravoslavja in dala zato\xc4\x8di\xc5\xa1\xc4\x8de nasprotnikom zdru\xc5\xbeitve, pobeglim iz Konstantinopla. Mihael je bil sprva dokaj popustljiv in upal, da bo s prepri\xc4\x8devanjem premagal nasprotnike zdru\xc5\xbeitve, ko mu to ni uspelo, pa je postal nasilen. Veliko nasprotnikov je ukazal oslepiti ali izgnati. Pomembna meniha  Meletij  in Ignacij  sta bila kruto kaznovana: prvemu so  odrezali jezik, drugega so pa oslepili. Ostro so ravnali tudi z  dr\xc5\xbeavnimi  uradniki. Za vsako branje ali posedovanje pamfletov, usmerjenih proti cesarju, je bila zagro\xc5\xbeena smrtna kazen.   Neredi  cesarstvu so bili tako siloviti, da so bili podobni dr\xc5\xbeavljanski vojni. Vse je kazalo, da je bila cena zdru\xc5\xbeitve previsoka._NEWLINE_Na verskem podro\xc4\x8dju se je Mihaelov polo\xc5\xbeaj zelo poslab\xc5\xa1al. Arzeniti so dobili \xc5\xa1iroko podporo med nezadovoljne\xc5\xbei v anatolskih provincah, na katero se je Mihael odzval z nasiljem.  Nezadovoljne\xc5\xbee v vojski je odstranil ali so dezertirali k Turkom. Poskus iz leta 1278, da bi pregnal Turkmene iz doline Meandra, je bil samo delno uspe\xc5\xa1en. Antiohija v Meandru in \xc5\xa1tiri leta kasneje \xc5\xa1e Trales in Nisa so bili dokon\xc4\x8dno izgubljeni. _NEWLINE_1. maja 1277 je Ivan Bastard sklical sinodo v Neopatrasu, na kateri so Mihaela, patriarha in pape\xc5\xbea  izob\xc4\x8dili kot heretike. Odgovor na izob\xc4\x8denje je bila sinoda v Hagiji Sofiji 16. julija 1277, na kateri so izob\xc4\x8dili Nikoforja in Ivana. Decembra 1276 je bila sklicana \xc5\xa1e ena  sinoda v Neopatrasu, na kateri je svet nasprotnikov zdru\xc5\xbeitve, sestavljen iz osmih \xc5\xa1kofov, nekaj opatov in sto menihov, ponovno izob\xc4\x8dil cesarja, patriarha in pape\xc5\xbea._NEWLINE_Mihaelovi dose\xc5\xbeki na boji\xc5\xa1\xc4\x8dih so bili me\xc5\xa1ani, vendar pozitivni. Posku\xc5\xa1al je izkoristiti dr\xc5\xbeavljansko vojno v Bolgariji v poznih 1270. letih, vendar ge je kme\xc4\x8dki car Ivajlo dvakrat te\xc5\xbeko porazil. Mihaelu je uspelo na bolgarski prestol za kratek \xc4\x8das vsiliti svojega zeta Ivana Asena III., ki je po porazu v bitki pri Devini pobegnil. Mihaelu je kasneje uspelo podjarmiti bolgarski del Trakije, stanje v Bolgarskem cesarstvu pa je ostalo nestabilno. _NEWLINE_Leta 1275  je poslal v Tesalijo vojsko in 73 ladij z nalogo, da nadlegujejo latinske dr\xc5\xbeave v Gr\xc4\x8diji. Vojska je bila v bitki pri Neopatrasu popolnoma uni\xc4\x8dena, ladjevje pa je v bitki pri Demetriasu prepri\xc4\x8dljivo zmagalo._NEWLINE_Zadnja Mihaelova zmaga je bila zmaga nad Karlom An\xc5\xbeujskim v zahodni Gr\xc4\x8diji. Karlov general Hugo Sullyjski je z vojsko 8.000 mo\xc5\xbe, med katerimi je bilo 2.000 konjenikov, leta 1280 osvojil Butrint in oblegal Berat. Bizantinska vojska pod Mihaelovim poveljstvom je v Berat pri\xc5\xa1la marca 1281. Iz zasede je napadla Huga in ga ujela, njegova vojska pa je pobegnila. Karlov poraz je dokazal, da njegova strategija osvojitve bizantinske prestolnice s kopensko vojsko ne bo obrodila uspeha, zato se je odlo\xc4\x8dil za napad z morja.\n_START_SECTION_\nZapu\xc5\xa1\xc4\x8dina\n_START_PARAGRAPH_\nPo obnovitvi Bizantinskega cesarstva je Mihael VIII. obnovil staro dr\xc5\xbeavno upravo, ne da bi si prizadeval popraviti njene napake. Veliko je vlo\xc5\xbeil v obnovo Konstantinopla in utrjevanje obrambe evropskih provinc, s \xc4\x8dimer je oslabil vzhodno mejo cesarstva v Anatoliji. Zaradi finan\xc4\x8dnih te\xc5\xbeav je bil prisiljen zni\xc5\xbeati pla\xc4\x8de vojakov ali ukiniti dav\xc4\x8dne olaj\xc5\xa1ave.  Njegova politika je privedla do propadanja vzhodne meje. Tur\xc5\xa1ke tolpe so za\xc4\x8dele preko meje vdirati \xc5\xbee pred Mihaelovo smrtjo v vasi Pahomios v Trakiji decembra 1282. Dinastija Paleologov je v Bizantinskem cesarstvu vladala skoraj dve stoletji, ve\xc4\x8d kot katera druga bizantinska dinastija. Mihael je obnovil tudi bizantinsko ladjevje, ki se je pove\xc4\x8dalo na osemdeset ladij.'